CELEX: 32011R0739
Language: sl
Date: 2011-07-27 00:00:00
Title: Izvedbena uredba Komisije (EU) št. 739/2011 z dne 27. julija 2011 o spremembi Priloge I k Uredbi Evropskega parlamenta in Sveta (ES) št. 854/2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi  Besedilo velja za EGP

28.7.2011   
            
            
               SL
            
            
               Uradni list Evropske unije
            
            
               L 196/3
            
         IZVEDBENA UREDBA KOMISIJE (EU) št. 739/2011
   z dne 27. julija 2011
   o spremembi Priloge I k Uredbi Evropskega parlamenta in Sveta (ES) št. 854/2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Evropskega parlamenta in Sveta (ES) št. 854/2004 z dne 29. aprila 2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi (1), ter zlasti člena 17(1) Uredbe,
   ob upoštevanju naslednjega:
   
               (1)
            
            
               Uredba (ES) št. 854/2004 določa posebna pravila za organizacijo uradnega nadzora proizvodov živalskega izvora, namenjenih za prehrano ljudi. Številne določbe glede nadzora mesa iz delov B, D in F poglavja II oddelka I, iz poglavij I in V oddelka II ter poglavja II oddelka III Priloge I k navedeni uredbi se še zlasti nanašajo na bolezni z liste A ali B Mednarodne organizacije za zdravje živali (OIE).
            
         
               (2)
            
            
               Sistem OIE za kategorizacijo in uvrščanje bolezni na liste se je spremenil. Listi A in B nadomešča enotna lista OIE. Poleg tega je zakonodaja Unije zdaj usklajena s priporočili OIE. Posledično je večina sklicev na navedeni listi odveč. Zato je primerno, da se spremenijo ustrezne določbe v oddelkih I, II in III Priloge I k navedeni uredbi ter da se za izvajanje pregleda ante mortem ali post mortem ali kateri koli drugi inšpekcijski pregled sklicuje na živalske bolezni iz zakonodaje Unije, razen če se sklicuje na trenutno neznane bolezni iz tretjih držav.
            
         
               (3)
            
            
               Direktiva Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (2) določa, da je treba proizvode živalskega izvora pridobiti iz živali, ki ne prihajajo z gospodarstva, iz obrata, z območja ali njegovega dela, za katere veljajo ustrezne omejitve za zdravstveno varstvo živali. Priloga I k navedeni direktivi navaja zakonodajo Unije, ki vsebuje ukrepe za nadzor nekaterih živalskih bolezni, pomembnih za trgovanje s proizvodi živalskega izvora. Trgovanje s proizvodi živalskega izvora je treba zaradi doslednosti omejiti le na razloge zdravstvenega varstva živali, ki temeljijo na zakonodaji Unije iz Priloge I.
            
         
               (4)
            
            
               V skladu z delom E Priloge II k Uredbi (ES) št. 2160/2003 Evropskega parlamenta in Sveta z dne 17. novembra 2003 o nadzoru salmonele in drugih opredeljenih povzročiteljih zoonoz, ki se prenašajo z živili (3) mora biti salmonela odsotna v 25 gramih svežega perutninskega mesa, da se lahko daje v promet za prehrano ljudi. Vendar se v skladu z navedenim delom navedeno merilo ne uporablja za sveže perutninsko meso, namenjeno za industrijsko toplotno obdelavo ali drugo obdelavo za odpravo salmonele. Točka 2 poglavja V oddelka II Priloge I k Uredbi (ES) št. 854/2004 določa, da lahko uradni veterinar naloži zahteve v zvezi z uporabo nekaterega mesa. Da bi lahko uradni veterinar predpisal industrijsko toplotno obdelavo ali drugo obdelavo za odpravo salmonele, je treba spremeniti točko 2 poglavja V oddelka II.
            
         
               (5)
            
            
               Prilogo I k Uredbi (ES) št. 854/2004 je treba ustrezno spremeniti.
            
         
               (6)
            
            
               Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO UREDBO:
   Člen 1
   Priloga I k Uredbi (ES) št. 854/2004 se spremeni v skladu s Prilogo k tej uredbi.
   Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 27. julija 2011
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 139, 30.4.2004, str. 206.
   
      (2)  UL L 18, 23.1.2003, str. 11.
   
      (3)  UL L 325, 12.12.2003, str. 1.
   
      PRILOGA
      Priloga I k Uredbi (ES) št. 854/2004 se spremeni:
      
                  1.
               
               
                  Poglavje II oddelka I se spremeni:
                  
                              (a)
                           
                           
                              točka (b) v delu B(2) se nadomesti z naslednjim:
                              
                                          „(b)
                                       
                                       
                                          kakršnega koli stanja, ki bi lahko prizadelo zdravje ljudi ali živali, s posebno pozornostjo odkrivanju zoonotskih bolezni in živalskih bolezni, za katere zakonodaja Unije določa predpise v zvezi z zdravstvenim varstvom živali.“;
                                       
                                    
                        
                              (b)
                           
                           
                              točka 1 v delu D se nadomesti z naslednjim:
                              
                                          „1.
                                       
                                       
                                          Trupi in spremljajoča drobovina morajo biti takoj po zakolu pregledani post mortem. Vse zunanje površine je treba pregledati. V ta namen je potrebna minimalna obdelava trupa in drobovine ali posebne tehnične naprave. Posebno pozornost je treba nameniti odkrivanju zoonotskih bolezni in živalskih bolezni, za katere zakonodaja Unije določa predpise v zvezi z zdravstvenim varstvom živali. Hitrost klavne linije in število prisotnega inšpekcijskega osebja morata biti tolikšna, da omogočata ustrezni pregled.“;
                                       
                                    
                        
                              (c)
                           
                           
                              točka (d) v delu F(1) se nadomesti z naslednjim:
                              
                                          „(d)
                                       
                                       
                                          odkritje živalskih bolezni, za katere zakonodaja Unije določa predpise v zvezi z zdravstvenim varstvom živali.“
                                       
                                    
                        
            
                  2.
               
               
                  Oddelek II se spremeni:
                  
                              (a)
                           
                           
                              točka 4 poglavja I se nadomesti z naslednjim:
                              
                                          „4.
                                       
                                       
                                          Če uradni veterinar pri izvajanju pregleda ante mortem ali post mortem ali katerega koli drugega pregleda sumi prisotnost povzročitelja okužb živalskih bolezni, za katere zakonodaja Unije določa predpise v zvezi z zdravstvenim varstvom živali, mora uradni veterinar nemudoma obvestiti pristojni organ in oba morata sprejeti vse potrebne ukrepe in varstvene ukrepe za preprečitev možnega širjenja povzročitelja okužb v skladu z veljavno zakonodajo Unije.“;
                                       
                                    
                        
                              (b)
                           
                           
                              poglavje V se spremeni:
                              
                                          (i)
                                       
                                       
                                          točka 1(e) se nadomesti z naslednjim:
                                          
                                                      „(e)
                                                   
                                                   
                                                      izhaja iz živali, ki so jih prizadele bolezni, za katere zakonodaja Unije v Prilogi I k Direktivi Sveta 2002/99/ES (1) določa predpise v zvezi z zdravstvenim varstvom živali, razen če je pridobljeno v skladu s posebnimi zahtevami iz navedene zakonodaje, če ni drugače določeno v oddelku IV;
                                                   
                                                
                                    
                                          (ii)
                                       
                                       
                                          točka 2 se nadomesti z naslednjim:
                                          
                                                      „2.
                                                   
                                                   
                                                      Uradni veterinar lahko naloži zahteve v zvezi z uporabo mesa, ki izhaja iz živali:
                                                      
                                                                  (a)
                                                               
                                                               
                                                                  ki so bile zaklane v sili, izven klavnice, ali
                                                               
                                                            
                                                                  (b)
                                                               
                                                               
                                                                  če izhajajo iz jat, v katerih se bo obdelava mesa uporabljala v skladu z delom (E) Priloge II k Uredbi (ES) št. 2160/2003, preden se meso da v promet.“
                                                               
                                                            
                                                
                                    
                        
            
                  3.
               
               
                  V poglavju II.3 oddelka III se točki (e) in (f) nadomestita z naslednjim:
                  
                              „(e)
                           
                           
                              v primeru izbruha živalskih bolezni, za katere zakonodaja Unije določa predpise v zvezi z zdravstvenim stanjem živali. To se nanaša na živali, dovzetne za določeno bolezen, ki prihaja iz določenega območja, kot je opredeljeno v členu 2 Direktive Sveta 64/432/EGS (2);
                           
                        
                              (f)
                           
                           
                              kadar je potreben strožji nadzor, da bi se upošteval pojav bolezni ali določenih bolezni list OIE.
                           
                        
            
         (1)  UL L 18, 23.1.2003, str. 11.“;
      
         (2)  UL 121, 29.7.1964, str. 1977/64.“